La pandèmia ha accelerat molts tràmits online,
que es poden fer amb seguretat i confiança gràcies a la criptografia i als protocols de seguretat.
Per poder identificar la persona que hi ha darrere d'un tràmit online s'utilitza la signatura digital.
Així com la signatura analògica és sempre igual, la signatura digital és diferent per cada missatge.
D'aquesta manera s'evita que es pugui copiar per suplantar la identitat de qui signa.
Els missatges es signen digitalment gràcies a un algoritme criptogràfic
i a dues claus: una clau pública i una clau privada, que cal mantenir en secret i guardar de manera segura.
Cada cop que es genera una signatura s'utilitza l'algoritme i la clau privada de qui signa el missatge.
Només qui coneix aquesta clau pot generar una signatura vàlida.
A l'altra banda, per identificar qui signa el missatge i verificar que la signatura és correcta, caldrà la clau pública.
Les claus públiques es distribueixen a través dels certificats digitals.
El certificat digital és un document digital signat per una autoritat de certificació i aquesta signatura és la que dona validesa al seu contingut.
Aquest document conté: la clau pública, les dades sobre l’usuari o l’entitat,
les dades sobre l’autoritat de certificació que ha creat el certificat i la data de caducitat del certificat.
El certificat digital permet provar la identitat de qui signa, i ve acompanyat d'una signatura digital.
Per comprovar que la signatura és correcta s'utilitza la clau pública que hi ha dins el certificat, que demostra la seva propietat.
En el moment que una persona s'identifica amb el certificat digital, el programari instal·lat a l’ordinador crea la signatura amb la clau privada
i envia la signatura juntament amb el certificat.
Quan algú es connecta a un servidor web per carregar una pàgina, el servidor envia el seu certificat i el navegador en verifica la identitat.
D’aquesta manera es protegeix la sessió i es garanteix que la connexió està derivant al servidor correcte.
Si la sessió és segura el servidor i el navegador intercanviaran dades xifrades.